‘हिन्द स्वराज’ पिछली शताब्दी के पहले दशक में लिखी गई थी। इन सौ सालों में देश.दुनिया में बड़े बदलाव आये हैं। ऐसे में हिन्द स्वराज आज के समय में कितना प्रासंगिक हो सकता है ? इस बारे में राजेश कुमार मानते हैं कि यह ऐसा दौर है जब सबसे ज्यादा संकट विचार के क्षेत्र में आया है। हमारे राजनीतिक, सामाजिक, सांस्कृतिक परिद्श्य से विचार को गायब किया जा रहा है। उसे महत्वहीन बनाया जा रहा है। आधुनिक रंगमंच में विचारों का संकट साफ देखा जा सकता है। गांधी जी ने ब्रिटिश पार्लयामेण्ट को बांझ व ‘बेसवा’ बताया था। उन्होंने ब्रिटिश सामा्रज्यवादियों द्वारा थोपी जा रही आधुनिक सभ्यता को शैतानी सभ्यता कहा था। उनकी नजर में मैकाले की शिक्षा गुलामी की नींव पर खड़ी थी। क्या आज हालत इससे बदतर नहीं हैं ? भूमंडलीकरण ने जिस तरह हमें अपनी हर जरूरत और सपने के लिए यूरोप और अमेरिका की तरफ देखने के लिए मजबूर किया है, योजनाबद्ध ढंग से कुसंस्कारित किया जा रहा है, विकास के नाम पर जल-जमीन-खनिज को लूटने में लगे हैं, इन सवालों से रंगकर्मी, कलाकार मुँह नहीं मोड़ सकता। जब रंगमंच पर धार्मिक कथाओं के मंचन की प्रवृति बढ़ी है और इसके द्वारा अतीत के पतनशील मूल्यों को प्रतिष्ठित किया जा रहा है, ऐसे में गांधी के ‘हिन्द स्वराज’ हमें वर्तमान को समझने और इसे बदलने की वैचारिक ऊर्जा देता है। वैश्वीकरण के बाजार में खड़ा होकर उसके प्रेतों को ललकारता है, पशुबल के खिलाफ टक्कर लेने के लिए हमारे आत्मबल को जाग्रत करता है। इस अर्थ में हिन्द स्वराज हमारे लिए आज भी प्रासंगिक है।